## Pravilnik o načinu provedbe zaštitnih mjera koje su Zakonom o zaštiti od nasilja u obitelji stavljene u nadležnost policije

### NN 27/2004 (3.3.2004.), Pravilnik o načinu provedbe zaštitnih mjera koje su Zakonom o zaštiti od nasilja u obitelji stavljene u nadležnost policije

# MINISTARSTVO UNUTARNJIH POSLOVA

778

Na temelju članka 21. Zakona
o zaštiti od nasilja u obitelji (»Narodne novine«, broj 116/03.) i članka 128.
Zakona o policiji (»Narodne novine«, broj 129/00.), ministar unutarnjih
poslova, donosi

## PRAVILNIK

### O NAČINU PROVEDBE ZAŠTITNIH MJERA KOJE SU ZAKONOM O ZAŠTITI OD NASILJA U OBITELJI STAVLJENE U NADLEŽNOST POLICIJE

I. UVODNE ODREDBE

Članak
1.

Ovim
Pravilnikom propisuje se način provedbe:

–
zaštitne mjere zabrane približavanja žrtvi nasilja u obitelji,

–
zaštitne mjere zabrane uznemiravanja ili uhođenja osobe izložene nasilju,

–
zaštitne mjere udaljenja iz stana, kuće ili nekog drugog stambenog prostora.

Zaštitne mjere iz stavka 1. ovog članka policijski
službenici provode primjenom ovlasti određenih Zakonom o policiji i Zakonom o
prekršajima.

Članak 2.

Za pripremanje, planiranje i provedbu zaštitnih mjera
iz član­­ka 1. ovog Pravilnika nadležna je policijska postaja na čijem području
žrtva nasilja u obitelji (u daljnjem tekstu: žrtva) ima prebivalište ili
boravište.

Kada je zahtjev za pokretanje prekršajnog postupka
protiv počinitelja nasilja u obitelji (u daljnjem tekstu: počinitelj) podnijet
od ustrojstvene jedinice policije koja u smislu stavka 1. ovog članka nije
nadležna za provedbu zaštitne mjere ili kada je rješenjem suda za provedbu
zaštitne mjere određena policijska postaja na čijem području žrtva nema
prebivalište ili boravište, zahtjev za pokretanje prekršajnog postupka i
rješenje suda kojim je izrečena zaštitna mjera odmah će se dostaviti
policijskoj postaji nadležnoj za provedbu zaštitne mjere, o čemu će se
izvijestiti sud koji je izrekao zaštitnu mjeru.

Ako žrtva za vrijeme provedbe zaštitne mjere
promijeni mjesto prebivališta ili boravišta, policijska postaja koja je
provodila zaštitnu mjeru postupit će u smislu stavka 2. ovog članka, a daljnju
provedbu zaštitne mjere sukladno odredbama ovog Pravil­nika nastavit će
policijska postaja na čijem području žrtva ima novo prebivalište ili boravište.

Članak 3.

Policijski službenici u provedbi zaštitnih mjera iz
članka 1. ovog Pravilnika dužni su postupati na način kojim će doprinijeti
očuvanju opstojnosti i zdravlja obitelji, sigurnosti njenih članova i
postizanju uvjeta potrebnih za odgoj i razvitak djece i maloljetnika.

if !supportEmptyParas endif

Postupajući u smislu stavka 1. ovog članka policijski
službenik će težiti da svojim profesionalnim postupanjem prema žrtvi i
počinitelju doprinese opće društvenoj osudi nasilja i razvoju javne svijesti da
je počinjeno nasilje u obitelji ozbiljna kažnjiva nepravda.

II. PRIPREMANJE I PLANIRANJE PROVEDBE ZAŠTITNIH
MJERA

Članak
4.

Nadležni
rukovoditelj u policijskoj postaji koja je zaprimila rješenje prekršajnog suda
o izrečenoj zaštitnoj mjeri (u daljnjem tekstu: nadležni rukovoditelj) odredit
će specijaliziranog policijskog službenika za mladež ili drugog policijskog
službenika odgovornog za pripremanje, planiranje i provedbu zaštitne mjere (u
daljnjem tekstu: voditelj mjere).

Ako
rješenje kojim je izrečena zaštitna mjera ne sadrži jasne podatke o vremenskom
razdoblju provedbe, području, mjestu ili udaljenosti u čijim granicama se
počinitelj ne smije kretati, boraviti ili približavati žrtvi ili o drugim
okolnostima nužnim za njenu provedbu ili policiji nisu naložene i druge mjere
nužne za djelotvornu provedbu izrečene zaštitne mjere, nadležni rukovoditelji
iz stavka 1. ovog članka bez odgode će, sukladno odredbi članka 212. stavka 2.
Zakona o prekršajima, od suda koji je izrekao zaštitnu mjeru zatražiti dopunu
ili ispravak rješenja.

Članak 5.

Voditelj mjere bez odgode će provjeriti sigurnost
žrtve i prikupiti obavijesti radi utvrđivanja postupa li počinitelj u skladu s
izrečenom zaštitnom mjerom.

Voditelj mjere pozvat će žrtvu na suradnju radi
uspješne provedbe zaštitne mjere, podučit će je o mjerama i sredstvima njene
samozaštite, načinima i sredstvima međusobnog komuniciranja za cijelo vrijeme
trajanja provedbe zaštitne mjere u cilju osiguranja pravodobne razmjene obavijesti
i poduzimanja neodgodivih mjera i radnji nužnih za njenu zaštitu. Žrtvu će se
uputiti da o svakoj namjeri napuštanja boravišta prethodno obavijesti
policijsku postaju radi pravodobnog uključivanja u provedbu zaštitne mjere
policijske postaje na čijem području će boraviti.

Sukladno stavku 2. ovog članka voditelj mjere dužan
je uz prethodni pristanak žrtve s njom dogovoriti i razraditi primjenu
sljedećih aktivnosti:

– plan postupanja žrtve kada joj prijeti neotklonjiva
izravna opasnost od počinitelja ili druge osobe koja postupa zajedno s njim ili
po njegovom nalogu;

– način pružanja pomoći žrtvi od strane njene rodbine
i drugih osoba koje pravodobnim zapažanjem počinitelja, upozorenjem žrtve,
obavještavanjem policije i poduzimanjem drugih radnji mogu zaštititi žrtvu ili
spriječiti počinitelja da ugrozi njeno zdravlje i sigurnost;

– i druge aktivnosti radi zaštite zdravlja i
sigurnosti žrtve do dolaska policijskih službenika, a ovisno o izrečenoj
zaštitnoj mjeri i drugim okolnostima.

Članak 6.

Voditelj mjere temeljem obavijesti prikupljenih
postupanjem u smislu članka 5. ovog Pravilnika, kao i obavijesti pribavljenih
uvidom u policijske zbirke, obavijesti dobivenih od žrtve, njene rodbine,
susjeda, prijatelja i poznanika, u njenom životnom i rad­nom okruženju, kao i
od institucija koje raspolažu podacima važnim za upoznavanje ličnosti
počinitelja i žrtve te prosuđivanja njihovog ponašanja, sastavit će Prosudbu
ugroženosti žrtve i Plan provedbe zaštitne mjere.

Prosudba ugroženosti žrtve iz stavka 1. ovog članka,
u pravilu sadrži:

– podatke o počinitelju i obavijesti o njegovu
ranijem prijav­ljivanju, te ponašanju nakon izrečene zaštitne mjere,

– podatke o žrtvi i njenom ponašanju nakon izrečene
zaštitne mjere,

– zaključak o prosuđenom ponašanju počinitelja i žrtve
tijekom trajanja zaštitne mjere uz prosudbu ugroženosti žrtve.

Plan provedbe zaštitne mjere iz stavka 1. ovog
članka, u pravilu sadrži:

– naziv suda, broj rješenja, izrečenu zaštitnu mjeru
i vrijeme njenog trajanja,

– osobne podatke i fotografiju počinitelja,

– mjere i radnje koje će se planski provoditi tijekom
trajanja zaštitne mjere,

– preventivni prostor potreban za provedbu zaštitne
mjere (određuje se u odnosu na granicu zaštićenog prostora ili udaljenosti od
žrtve određenu rješenjem suda kao koncentrični krug koji svojim prostorom i
veličinom može osigurati pravodobno zapažanje i poduzimanje mjera radi
sprječavanja počinitelja u namjeri ugrožavanja zdravlja i sigurnost žrtve) u
kojemu će se prema počinitelju primjenjivati ovlast upozorenja,

– podatke o policijskim službenicima određenim za
provedbu planiranih mjera i radnji s rokovima provođenja,

– hitne mjere i radnje koje se mogu očekivati u
provedbi zaštitne mjere, te način i nositelje njihove provedbe,

– način upoznavanja ostalih policijskih službenika sa
zaštit­nom mjerom i planom njene provedbe.

Plan provedbe zaštitne mjere iz stavka 1. ovog članka
odobrava i njenu provedbu nadzire nadležni rukovoditelj u policijskoj postaji
koja provodi zaštitnu mjeru.

III.
PROVEDBA ZAŠTITNIH MJERA

Članak
7.

Nadležni
rukovoditelj najmanje jedanput mjesečno obavit će uvid u spis provedbe zaštitne
mjere te ocijeniti svrsishodnost i učinkovitost planiranih i poduzetih mjera, a
po potrebi naložiti dopunu Plana provedbe zaštitne mjere.

Nadležni rukovoditelj osigurat će da se sa zadaćama u
vezi s Planom provedbe zaštitne mjere upoznaju i policijski službenici koji
nisu izravno uključeni u njenu provedbu.

Članak 8.

Voditelj mjere će upoznati policijske službenike koji
su izrav­no uključeni u Plan provedbe zaštitne mjere s njihovim zadaćama u
provedbi, organizacijom rada i drugim okolnostima važnim za provedbu zaštitne
mjere.

Policijski službenici iz stavka 1. ovog članka o
postupanju u vezi s provedbom zaštitne mjere sastavit će pisano izvješće i
dostaviti ga voditelju mjere.

Članak 9.

Voditelj mjere dužan je tijekom provedbe zaštitne
mjere u kontaktu sa žrtvom najmanje jedanput tjedno provjeriti postupa li
počinitelj u skladu s izrečenom zaštitnom mjerom.

Ovisno o okolnostima i ponašanju počinitelja prema
izreče­noj zaštitnoj mjeri, kontakt iz stavka 1. ovog članka ostvaruje se
neposredno, putem drugih policijskih službenika ili putem sredstava
komunikacije.

Članak 10.

Ako zbog okolnosti voditelj mjere nije u mogućnosti
poduzeti neodgodive mjere ili radnje kojima bi zaštitio zdravlje i sigurnost
žrtve, za njihovu provedbu odgovoran je šef smjene operativnog dežurstva
policijske postaje.

Članak 11.

Policijski službenik koji zatekne počinitelja u
kršenju zaš­titne mjere ili u okolnostima koje upućuju na namjeru kršenja zaštitne
mjere ili koji zaprimi dojavu ili prijavu žrtve ili druge osobe o ponašanju
počinitelja kojim se krši zaštitna mjera, bez odgode će poduzeti potrebne mjere
u cilju zaštite zdravlja i sigurnosti žrtve, a o poduzetom će izvijestiti
voditelja mjere ili osobu koja ga zamjenjuje.

Počinitelj kojega se zatekne u kršenju zaštitne mjere
ili za kojega postoji osnovana sumnja da je prekršio zaštitnu mjeru, bit će
uhićen i uz zahtjev za pokretanje prekršajnog postupka priveden nadležnom sudu.

Članak 12.

Ukoliko počinitelj od policijskog službenika zatraži
pomoć jer nije u stanju za vrijeme provedbe zaštitne mjere osigurati svoje
stambeno ili zdravstveno zbrinjavanje, policijski službenik uputit će ga da se
za traženu pomoć obrati nadležnom centru za socijalnu skrb ili karitativnoj
udruzi.

1.
Provedba zaštitne mjere zabrane približavanja žrtvi nasilja u obitelji

Članak
13.

Policijski
službenik će provedbom zaštitne mjere zabrane približavanja žrtvi, pravodobnim
poduzimanjem mjera osigurati da se počinitelj za vrijeme njene provedbe
pridržava zabrane dolaska na mjesta, područja ili približavanja žrtvi na
udaljenosti određenih rješenjem suda, na način da će:

1. u slučaju zatjecanja počinitelja u preventivnom
prostoru koji je određen Planom provedbe zaštitne mjere, upozoriti ga na
potrebu poštivanja rješenja suda kao i na posljedicu u slučaju njegova kršenja;

2. na dojavu žrtve ili druge osobe o nepoštivanju
rješenja suda odmah će se izaći na mjesto takvog događaja te zapovjediti
počinitelju da napusti prostor u kojemu se nalazi žrtva ukoliko je do takvog
kontakta došlo slučajno;

3. u slučaju saznanja o namjeri ili planu počinitelja
da postupi protivno rješenju suda ili da ugrozi zdravlje i sigurnost žrtve na
drugi način, odmah pronaći počinitelja i upozoriti ga na posljedice takvog
ponašanja.

Ako počinitelj namjerno krši zaštitnu mjeru iz stavka
1. ovog članka ili odbije izvršiti zapovijed policijskog službenika da napusti
prostor sukladno točki 2. stavka 1. ovog članka, bit će uhićen i uz zahtjev za
pokretanje prekršajnog postupka predan nadležnom sucu.

Ako okolnosti upućuju da bi počinitelj, unatoč
upozorenja iz točke 3. stavka 1. ovog članka, mogao prekršiti zaštitnu mjeru,
žrtvi će se pružiti neposredna policijska zaštita dok postoji opasnost za njeno
zdravlje i sigurnost.

Neposredna zaštita iz stavka 3. ovog članka, ovisno o
okolnostima, provodi se stalnom ili povremenom policijskom ophod­njom ili
zasjedom.

2.
Provedba zaštitne mjere zabrane uznemiravanja ili uhođenja osobe izložene
nasilju

Članak
14.

Policijski
službenik će sukladno rješenju suda provoditi zaštitnu mjeru zabrane
uznemiravanja ili uhođenja osobe izložene nasilju na način što će u slučaju
zatjecanja počinitelja u blizini žrtve ili zaprimljene dojave ili prijave o
ponašanju počinitelja protivno zaštitnoj mjeri, bez odgode utvrditi okolnosti
zbog kojih se počinitelj nalazi u blizini žrtve ili se je nalazio u blizini
žrtve ili koje upućuju na postojanje osnova sumnje da krši mjeru na drugi
način. Tom prilikom policijski službenik prikupit će obavijesti i dokaze o
ponašanju počinitelja protivno zaštitnoj mjeri.

U slučaju da je do kontakta između počinitelja i
žrtve došlo slučajno, zapovjedit će počinitelju da odmah napusti prostor u
kojem se nalazi žrtva.

Ako okolnosti ukazuju na to da počinitelj osobno ili
putem druge osobe uznemiruje ili uhodi žrtvu, organizirat će se i provesti
zasjeda ili druga mjera radi sprječavanja ugrožavanja zdravlja i sigurnosti
žrtve i uhićenja počinitelja prekršaja.

Ako
počinitelj ne postupa prema izrečenoj zaštitnoj mjeri iz stavka 1. ovog članka
ili ne postupi po zapovijedi iz stavka 2. ovog članka, bit će uhićen i uz
zahtjev za pokretanje prekršajnog postupka predan nadležnom sucu.

Članak
15.

Ukoliko
počinitelj za uznemiravanje ili uhođenje žrtve koristi sredstva za komunikaciju
na daljinu, policijski službenik će uputiti žrtvu da od pravne osobe koja pruža
telekomunikacijske usluge zatraži podatke o istovjetnosti telekomunikacijskih
adresa koje su u određenom vremenskom razdoblju uspostavile vezu s
telekomunikacijskim uređajem kojeg koristi žrtva, te da takve podatke dostavi
voditelju mjere.

U
slučaju postojanja osnovane sumnje da počinitelj iz stavka 1. ovog članka krši
zaštitnu mjeru, postupit će se sukladno odred­bi članka 14. stavka 4. ovog
Pravilnika.

Članak
16.

Ukoliko
počinitelj za uznemiravanje ili uhođenje koristi teh­nička sredstva ili druga
pomagala, policijski službenik će ih privremeno oduzeti.

Privremeno
oduzeti predmeti iz stavka 1. ovog članka i potvrda izdana u vezi njihovog
privremenog oduzimanja, dostavit će se uz zahtjev za pokretanje prekršajnog
postupka ili uz kaznenu prijavu nadležnom sudu, odnosno nadležnom državnom od­vjetniku.

3. Zaštitna mjera udaljenja iz stana, kuće ili nekog
drugog stambenog prostora

Članak
17.

Policijski
službenik će provesti zaštitnu mjeru udaljenja iz sta­na, kuće ili nekog drugog
stambenog prostora u kojem počinitelj živi sa žrtvom, na sljedeći način:

–
dovođenjem počinitelja u objekt iz kojega ga se udaljava radi uzimanja osobnih
dokumenata i predmeta nužnih za svakodnevnu osobnu uporabu;

–
upozorenjem počinitelju da ključeve objekta iz kojega ga se udaljava, preda
žrtvi ili drugoj prisutnoj osobi koja će ih predati žrtvi;

–
udaljavanjem počinitelja iz stana, kuće ili nekog drugog stambenog prostora na
udaljenost određenu rješenjem suda.

 U slučaju da počinitelj odbije žrtvi ili
drugoj prisutnoj osobi predati ključeve objekta iz kojega ga se udaljava,
ključevi će se prisilno oduzeti samo kad je njihovo oduzimanje odredio sud.

Policijski
službenik iz stavka 1. ovog članka omogućit će počinitelju da u njegovoj
nazočnosti i u za to potrebnom vremenu uzme svoje osobne dokumente i predmete
nužne za svakodnevnu uporabu, te će ga upozoriti da bez odobrenja nadležnog
suda, u vrijeme trajanja zaštitne mjere, ne smije ulaziti u objekt iz kojega je
udaljen.

Policijski
službenik upozorit će počinitelja na potrebu poštivanja zaštitne mjere iz
stavka 1. ovog članka u slučaju kada ga zatekne u blizini prostora u kojem mu
je rješenjem suda zabranjen pristup.

Policijski
službenik uhitit će počinitelja koji nakon upozorenja pokuša ući u prostor u
koji mu je rješenjem suda zabranjen pristup ili u slučaju zatjecanja
počinitelja u tom prostoru ili objektu iz kojega je udaljen, te u slučaju
dojave ili prijave zbog postojanja osnovane sumnja da je počinitelj postupao
protivno izrečenoj zaštitnoj mjeri.

U
slučaju postojanja okolnosti koje upućuju na opasnost da će počinitelj nakon
udaljenja, protivno izrečenoj zaštitnoj mjeri pokušati ući u prostor ili u
objekt iz kojega je udaljen, poduzet će se zasjeda ili druge mjere radi
sprječavanja počinitelja da uđe u zaštićeni prostor ili objekt ili da ugrozi
zdravlje i sigurnost žrtve.

Mjere
iz stavka 6. ovog članka poduzimat će se dok postoje razlozi za njihovo
poduzimanje.

IV.
EVIDENCIJE I IZVJEŠĆIVANJE

Članak
18.

Ministarstvo
unutarnjih poslova u vezi s provedbom zaštitnih mjera iz članka 1. ovog
Pravilnika, ustrojava, vodi i koristi slje­deće zbirke podataka:

– o
zaštitnim mjerama;

– o
počiniteljima kojima su izrečene zaštitne mjere;

– o
žrtvama koje su štićene provedbom zaštitnih mjera.

Članak 19.

Policijska postaja nadležna za provedbu zaštitne
mjere iz član­ka 1. ovog Pravilnika, otvara i vodi poseban spis u koji se ula­žu
sva pismena nastala tijekom pripreme, planiranja i provedbe zaštitne mjere.

Po isteku provedbe zaštitne mjere, spis iz stavka 1.
ovog članka pohranjuje se u arhivu i čuva se 10 godina.

Članak 20.

Primjerak Prosudbe ugroženosti žrtve i Plana provedbe
zaštitne mjere za vrijeme njene provedbe, pohranjuje se radi korištenja u
operativnom dežurstvu i dosjeu teritorijalnog sektora na čijem području žrtva
prebiva ili boravi, a spis iz članka 19. ovog Pravilnika nalazi se kod
voditelja mjere.

Voditelj mjere dužan je tijekom provedbe zaštitne
mjere najmanje jedanput mjesečno rukovoditelju iz članka 7. stavka 1. ovog
Pravilnika podnijeti pisano izvješće o provedbi zaštitne mjere.

V.
ZAVRŠNA ODREDBA

Članak
21.

Ovaj
Pravilnik stupa na snagu osmog dana od dana objave u »Narodnim novinama«.

Broj: 511-01-52-55529/03-2782

Zagreb,
24. veljače 2004.

Ministar
**Marijan Mlinarić, dr. med**., v. r.

Pravilnik, NN 27/2004-778